Dié polisiëringsgebiede is die gevaarliksteGenl. Khehla Sitole, nasionale polisiekommissaris, luister Donderdag aandagtig. (Foto: Phando Jikelo/ANA) Elf van die 30 polisiestasies met die hoogste moordsyfer in Suid-Afrika is in die Wes-Kaap geleë. Dié provinsie tel ook onder meer as die helfte van die 30 polisiestasies waar seksuele aanranding die meeste voorkom. Dit blyk uit die Suid-Afrikaanse Polisiediens (SAPD) se 2018-’19-misdaadstatistiek wat Donderdag bekend gemaak is. By die Nyanga-polisiestasie is 289 moorde in die afgelope boekjaar aangeteken. Dit is 6,2% minder as die vorige jaar. In Delft is 247 moorde in hierdie tydperk aangeteken, ’n styging van 26,7%, en in Khayelitsha is 221 moorde, ’n styging van 15,1%, aangeteken. Die Inanda-polisiestasie in KwaZulu-Natal is vierde op die lys met 209 moorde, gevolg deur Philippi-Oos in die Wes-Kaap met 185. Die statistiek toon dat die meeste moorde oor naweke tussen middernag en 09:00 gepleeg is en dat vuurwapens vir die meeste van die moorde gebruik word. Vuurwapens is die afgelope jaar in 7 156 moorde gebruik. Messe is in 4 720 moorde gebruik en ongeïdentifiseerde skerp voorwerpe in 1 552. Die ontleding toon verder dat argumente en misverstande die grootste oorsaak vir moorde op nasionale vlak was, 1 727 van die sterftes, gevolg deur bendeverwante aktiwiteite (1 120), huishoudelike geweld (1 115), boendoegeweld (789), gewapende roof (751), taxigeweld (321) en wraak (256). In die Wes-Kaap is die hoofmotief vir moorde bendeverwant (938). In Gauteng is boendoegeweld die hoofmotief (158), gevolg deur huishoudelike geweld (152). In Limpopo het 84 mense as gevolg van boendoegeweld gesterf en 66 mense weens huishoudelike geweld. Huishoudelike geweld is ook die oorsaak vir die meeste moorde in Noordwes – 101 sterftes. Die meeste verkragtings is in die Inanda-polisiëringsdistrik aangemeld, met 338 voorvalle, gevolg deur Lusikisiki (280), Thohoyandou in Limpopo (268), Umlazi (262) en Delft met 224 voorvalle. Die Wes-Kaap is die tuiste van die vyf polisiestasies waar seksuele aanrandingsake die meeste aangemeld word, met Mitchells Plain bo-aan die lys met 66 aangemelde sake, gevolg deur Nyanga met 57, en die naburige Gugulethu en Manenberg wat albei 45 sake van seksuele aanranding aangeteken het. Mfuleni lê vyfde met 43 sake. Wat poging tot moord betref, het Bishop Lavis in Kaapstad die meeste gevalle aangeteken (251), gevolg deur Gelvandale (228) en Bethelsdorp (226), albei in Port Elizabeth se noordelike gebiede. Die polisiëringsgebiede Mitchells Plain en Delft in Kaapstad het op hul beurt onderskeidelik 213 en 194 sake van poging tot moord aangeteken. Die meeste voorvalle van roof het in van die groot stede se sakesentrums voorgekom: 1 285 voorvalle is in Johannesburg‑Sentraal aangemeld, gevolg deur Kaapstad‑Sentraal (1 070) en Pretoria‑Sentraal (921).